DECIZIA COMISIEI
din 30 octombrie 2008
de modificare a anexei la Decizia 2007/453/CE de stabilire a statutului privind ESB al unui stat membru, al țărilor terțe sau al uneia dintre regiunile acestora în funcție de riscul de contaminare cu ESB
[notificată cu numărul C(2008) 6274]
(Text cu relevanță pentru SEE)
(2008/829/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 5 alineatul (2) al treilea paragraf și articolul 5 alineatul (3),
întrucât:
(1)
Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale. Acest regulament se aplică producției și introducerii pe piață a animalelor vii și a produselor de origine animală. Din acest motiv, statutul privind encefalopatia spongiformă bovină (ESB) al statelor membre, al țărilor terțe sau al regiunilor acestora (denumite în continuare „țări sau regiuni”) urmează să fie determinat pe baza clasificării în una dintre trei categorii în funcție de riscurile existente de contaminare cu ESB, și anume un risc de ESB neglijabil, un risc de ESB controlat și un risc de ESB nedeterminat.
(2)
Anexa la Decizia 2007/453/CE a Comisiei din 29 iunie 2007 de stabilire a statutului privind ESB al unui stat membru, al țărilor terțe sau al uneia dintre regiunile acestora în funcție de riscul de contaminare cu ESB (2) enumeră țările sau regiunile în funcție de statutul lor privind riscul de ESB.
(3)
În așteptarea concluziei definitive asupra statutului privind riscul de ESB al statelor membre, toate statele membre au fost considerate în mod provizoriu drept țări cu un risc de ESB controlat, după cum s-a stabilit prin Decizia 2007/453/CE. În cadrul sesiunii generale din mai 2008 a OIE, s-a adoptat o rezoluție referitoare la statutul privind ESB al mai multor țări. Prin urmare, anexa la Decizia 2007/453/CE ar trebui să fie aliniată la recomandările rezoluției OIE. În așteptarea unei concluzii definitive în legătură cu statutul privind riscul de ESB al statelor membre și luând în considerare măsurile de protecție stricte armonizate referitoare la ESB, aplicate în Comunitate, statele membre ar trebui să fie provizoriu recunoscute drept țări cu un risc de ESB controlat.
(4)
Prin urmare, Decizia 2007/453/CE ar trebui modificată în consecință.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2007/453/CE se înlocuiește cu textul anexei la prezenta decizie.
Articolul 2
Prezenta decizie intră în vigoare la 1 decembrie 2008.
Prezenta decizie se adresează statelor membre.
Adoptată la Bruxelles, 30 octombrie 2008.